  Майя Бывальцева Выль дышетскон арын (2017–2018) Россиысь школаосын бадӟым классъёсын одно дышетоно тодметъёс пӧлы астрономия пыриз. Котькуд школа ачиз пумкылъян кутыны быгатэ, ку сое пыртоно — 2017-тӥ арын 1-тӥ куарусёнысен яке 2018-тӥ арын 1-тӥ толшорысен. Ижкарысь Кузебай Герд нимо йӧскалык гимназиын 10-тӥ классысь пиналъёс сое дышетыны кутскозы дырпусъя выль арысен. Иворъёсъя «Удмуртия» агентстволы со сярысь вераз гимназилэн кивалтӥсез Анжелика Михеева. «Кутском дышетскыны календарной выль ар бӧрсьы, январь толэзе. Малы ке шуоно одно ик дышетӥсьлэн мед луоз курсъёсыз. Учебникъёс басьтӥмы, заказать каримы, вот тани дышетомы дышетӥсез но январьысен ми кутскомы дышетыны астрономиез. Огъя кык ар ӵоже (10-тӥ но 11-тӥ классъёсын — ред.) 35 час кулэ ортчыны соя, со предметъя. Валаськом, астрономияя али ум сётӥське на экзамен, но физика экзаменэ астрономияя юанъёс одно ик пырозы», — вераз Анжелика Михеева. Трос аръёс ӵоже астрономия 11-тӥ классын дышетскисьёс понна одно дышетоно тодметъёс пӧлын вал. Но 2008-тӥ арысен сое программаысь куштӥзы. Выльысь пыртонэз тазьы валэктӥзы: пиналъёс школаысь шунды кунлэн (Солнечной системалэн) кызьы радъяськемез сярысь тодонъёстэк пото. Социологъёслэн эскеронъёссыя, 60 процентэз быдэ вуымтэос Шунды Музъем котыртӥ берга шуыса малпало. 21-тӥ даурын сыӵе янгышанъёс луыны кулэ ӧвӧл, пусъё Россиысь дышетонъя но тодосъя министерствоын. Тегъёс: Дышетон Ижкар Удмуртия пиналъёс школаос КузебайГерднимогимназия  